Այնուհետ բարձրախոսին մոտեցավ Հայաստանի նախագահը։ "Ընդհանրապես սփյուռքի հետ աշխատանքը, նման սփյուռք ունեցող ժողովրդի, այդ ժողովրդի կառավարության, իշխանությունների համար համար իր աշխատանքի պարտադիր բաղկացուցիչ պետք է լինի, այսպիսի մոտեցում ենք որդեգրել մի քանի տարի առաջ եւ պետք է ասեմ, որ այս մոտեցումը հետեւողականորեն իրականացնում ենք", - ասաց նա` այդուհետեւ ներկաներին իրազեկելով երկօրյա իր աշխատանքային այցի մանրամասներինՙ մասնավորապես նախորդ օրը Բեռլինում կայացած իր հանդիպումների մասին։ "Պետք է խոստովանենք, որ այս այցը բավական ուշացել է, թեպետ ունենք ձեւավորված հարաբերություններ եւ այս տարիների ընթացքում Գերմանիայի կառավարությունը բավական լուրջ աջակցություն ցույց էր տալիս Հայաստանին բարեփոխումների այս անցումային շրջանը հաղթահարելու նպատակով։ Ընդհանուր առմամբ 100 միլիոն եվրոյից անցել են այդ օժանդակության ծավալները։ Շնորհակալ ենք Գերմանիայի կառավարությանը նման վերաբերմունքի համար"։ Բեռլինյան հանդիպումները բնութագրելով "բովանդակային առումով հետաքրքրական"` նախագահը հաղորդեց, որ դրանցում շեշտադրված է տնտեսական հարաբերությունների զարգացումը։ ՀՀ նախագահի տեղեկացմամբ, տնտեսական կապերը մասնավորների միջեւ դեռ թույլ են, եւ գերմանական մասնավոր կապիտալը ներկայացված չէ։